szakdolgozati témajavaslatok

kulturális mediáció ma

bozsó renáta

* **Kulturális, művelődési kutatások a XX.-XXI. század fordulóján.**

*Kultúraközvetítéssel kapcsolatos kutatások áttekintése, elemzése és/vagy csoportosítása saját, eredeti ötlet, szempont alapján. A kutatás-központú elemző dolgozat a témák, célok, eredmények, mérőeszközök tekintetében vizsgálhatja, elemezheti és mutathatja be a magyarországi kulturális, közművelődési kutatások egy körét, csoportját.*

* **Művelődési, kulturális jelenség(ek), tevékenység(ek) empirikus vizsgálata**

*A kultúraközvetítés bármely területén információkhoz, a fejlesztést vagy akár megértést segítő adatokhoz juthatunk empirikus vizsgálatok, adatfelvételek útján. Kutatható a befogadói vagy az intézményi, szakmai oldal, felderítő, leíró vagy akár magyarázatokat kereső szándékkal. A dolgozat empirikus jellegű, alapját (a vonatkozó elméletek ismeretén felül) saját kérdőíves és/vagy interjús, esetleg megfigyelésen alapuló adatfelvételek képezik. A hallgató saját maga által készített mérőeszközzel, alapos előkészítést követően szakszerűen vizsgál egy jól körülhatárolható alapsokaságot (ill. abból választott mintát). A kutatáshoz egyértelmű, releváns (lehetőség szerint innovatív) célt szükséges rendelni, az elemzésnek pedig túl kell mutatnia az eredmények egyszerű közlésén, leírásán azok továbbgondolása és hasznosíthatóság irányába.*

Gerencsérné Újvári Edit

* **A kultúraelmélet tárgykörében**

A kultúra fogalmának alakulása, elemzésének, történeti feldolgozásának tudománytörténeti bemutatása. A kultúra vizsgálatában meghatározó társadalomtudományok és módszereik áttekintése, kiemelkedő elméletalkotókra és munkásságuk eredményeire fókuszálva.

* A kultúra rétegzettsége – elméletek, esettanulmányok és a mediátori feladatok
* A kultúrák vizsgálata a társadalomtudományok felől közelítve
* Kiemelkedő kultúrtörténészek munkássága, jelentőségük és eredményeik bemutatása
* **Kultúraközvetítés**

Múzeumi mediáció szerepe és lehetősége a kortárs művészetek közvetítésében: elméleti és gyakorlati megközelítések. A tárlatokhoz kapcsolódó foglalkozás-típusok bemutatása, az interpretáció elméleti, művészettörténeti és esztétikai háttere, a mediáció megvalósításának munkafázisai. Egyes intézmények kultúraközvetítő tevékenységének részletes áttekintése, összehasonlító elemzés különböző intézmények múzeumi mediációs tevékenysége terén; konkrét mediációs programtervezetek készítése.

 – A múzeumi kultúraközvetítés történeti bemutatása és új trendjei

 – Kortárs művészeti csoportok és a befogadói oldal kapcsolatának formái

* **A kulturális identitás tárgykörében**

Az identitás fogalmának multidiszciplináris bemutatása, az identitás-formák szerkezetét, összetevőit elemző különböző elméletek ismertetése. Kultúr- és művelődéstörténeti esettanulmányok (összehasonlító elemzések): a multikulturális, multi-etnikus, európai, nemzeti, lokális, vallási, szubkulturális, réteg-kulturális stb. identitás jelenségeinek világából. A kulturális mediáció szerepe és lehetősége a multikulturális világ csoport-(identitás-) konfliktusainak feloldásában – programtervezet készítése

– A kulturális identitás szintjei – elméletek, esettanulmányok és a mediátori feladatok

 – A lokális identitás erősítésének jelentősége és keretei – intézményi vonatkozások, lehetőségek

* **A kulturális örökségvédelem tárgykörében**

A téma elméleti, történeti bemutatása, aktuális szervezeti, törvénykezési összetevői, valamint konkrét esettanulmányok keretében egy-egy világörökségi helyszín, valamint egy-egy régióhoz, településhez kapcsolódó örökségvédelem és örökségprogramok ismertetése, elemzése, programtervezetek kidolgozása.

* Az örökségvédelem története, szerepe, intézményrendszere, néhány esettanulmány elemzésével
* Az örökségvédelem szintjei, funkciói – a világörökségtől a lokális örökségekig

keczer Gabriella

* Egy választott kulturális szervezet stratégiájának és irányításának elemzése, vagy több kulturális szervezet stratégiájának és/vagy irányításának összehasonlítása.
* Egy választott kulturális ágazat vagy egy választott kulturális részpiac gazdasági szempontú elemzése
* Egy kulturális projekt tervének kidolgozása

Molnárné Urbanik Tímea

* Az irodalom szerepe a kultúraközvetítés folyamatában. Irodalmi rendezvények, olvasásnépszerűsítő kezdeményezések vizsgálata kortárs irodalmi vagy gyermek- és ifjúságirodalmi fókusszal.

nagy angelika

* Kulturális intézmények marketingtevékenysége.
* Konkrét kulturális intézmény marketingtevékenysége.
* Konkrét kulturális esemény marketingkommunikációja.
* Multikulturalizmus Európában (politológiai megközelítésben)

Szirmai Éva

* **Sajtó, média**
* Kisebbségek (nemzeti és etnikai), társadalmi csoportok, rétegek (gyerekek, nők, hajléktalanok, stb.) reprezentációja a különböző médiumokban
* A magas- és tömegkultúramegjelenítése a tömegkommunikációs eszközökben
* Amerikanizálódás a televízió különböző műsortípusaiban
* A web 2.0 lehetőségei a kulturális mediációban
* Globális és lokális kulturális jelenségek médiareprezentációja
* Új műfajok, új médiumok – a webes tömegkommunikáció jellegzetes terei
* **Művészetszociológia**
* Közönségkutatások: a kulturális fogyasztás átalakulása, trendjei a 21. században
* Az intézményi kultúraközvetítés változásainak szociológiai vizsgálata
* Művészeti képzőintézmények – a művészet mint a társadalmi integrációt elősegítő eszköz (esettanulmányok)
* Művészek és közönségük – a 21. század jellegzetes művésztípusai
* **Kultusz és identitás**
* Kultikus jelenségek a kortárs kultúrában (kultúra, emlékezet és hatalom viszonya)
* Kitalált és konstruált hagyományok – ünnepek, ünnepségek, helyi és nemzeti hősök

szűcs norbert

Bármilyen szociológiai tematikájú dolgozat, empirikus kutatás elkészítésében támogatom a hallgatókat. Az alábbi lista elsősorban területeket jelöl ki, melyeken belül minden hallgató megvalósíthatja a saját ötleteit, konkretizálhatja a kifejteni kívánt témakört.

* **Romológiai témakörök**

*Bármely magyarországi cigány közösség kultúrájának empirikus vizsgálata.*

* **Az oktatási szegregáció kérdésköre**

*Az oktatási szegregáció típusainak, hatásainak empirikus vizsgálata. Oktatási deszegregáció Magyarországon.*

* **Esélyegyenlőségi tematikájú programok, „jó gyakorlatok”, illetve esélyegyenlőséggel, társadalmi integrációval foglalkozó szervezetek empirikus vizsgálata**

*Újszerű oktatási, kulturális, integrációs programok leírása, hatásvizsgálata, elemzése. Esélyegyenlőséggel, társadalmi integrációval foglalkozó szervezetek, hálózatok működésének empirikus vizsgálata.*

t. molnár gizella

* **Az írott kulturális örökség hagyományozása a digitalizálás korában**

*Az írott kulturális örökség hagyományozásának változásai, a digitalizálás jelensége, a hozzáférés lehetőségeinek változása, digitalizáló programok, projektek bemutatása, használatának vizsgálata*

* **A műveltségváltás jelensége, az olvasás forradalma (új olvasásbeliség) a 21. században**

*A művelődési és olvasási szokások megváltozása, az információhoz jutás új módjai, a digitális technológiák elterjedése, a 21. század olvasási szokásai*

* **A közgyűjtemények szerepe a kulturális örökség hagyományozásában**

*A közgyűjtemények szerepének változásai a kultúrtörténetben és napjainkban. Hogyan válnak a gyűjtemények* ***köz****gyűjteménnyé? A közgyűjtemények különböző típusainak feladatai, szerepe napjaink kultúraközvetítési törekvéseiben.*

* **A kulturális mediáció alapjai, értelmezése, funkcióinak változásai.**

*A kultúraközvetítés hagyományos feladatai és intézményei. A kultúraközvetítés funkcióváltásai a kultúrtörténetben és napjainkban – új kezdeményezések, módszerek, alternatívák.*

* **A kultúraközvetítés tradicionális intézményei**

*A kultúraközvetítő intézmények és szervezetek története (konkrét intézmény, szervezet példája), az intézményrendszer és az intézmények új szerepvállalása és törekvései napjainkban, intézményi projektek bemutatása, elemzése. (Színházi alternatívák, művészetközvetítés, a múzeumi kultúraközvetítés megújulása, könyvtárak új szerepekben, a közösségi művelődés intézményei, szervezetei.)*

* **Regionális, lokális identitás, a hagyományok és a kultúraközvetítés szerepe az identitások megőrzésében**

*Egy szabadon választott régió, vagy település lokális identitását alakító tényezők, ezek történeti háttere, az identitás jellemző megjelenési formái, a hagyományok. Kulturális mediációs projektterv készítése, vagy megvalósult projektek elemzése egy olyan rendezvényről/rendezvénysorozatról, mely a bemutatott identitás erősítését szolgálja, vagy interetnikus kapcsolatokat, egymás megismerését segíti elő a bemutatott területen, vagy az európai, nemzeti és a lokális identitás összehangolását segíti elő.*

* **Kisebbségi kultúrák, kisebbségi identitások**

*Kisebbség, a kisebbségi kultúra, a domináns kultúra és a kulturális másság viszonyrendszere, a kisebbségi kultúrák alternatív értelmezési lehetőségei, a multikulturalizmus. – Konkrét kisebbségi kultúrák és/vagy identitások bemutatása, társadalmi, történeti hátterük vizsgálata, jellemző megnyilvánulási formáik és törekvéseik. (Etnikai, nemzetiségi, vallási kisebbségek, szubkultúrák, stb. – bármilyen kisebbségi kultúra választható.)*